b'\n_START_ARTICLE_\nAnton Kristan\n_START_SECTION_\n\xc5\xbdivljenjepis\n_START_PARAGRAPH_\nKristan je od leta 1891 do 1895 obiskoval gimnazijo v Ljubljani potem od\xc5\xa1el v Zagreb, kjer je objavljal \xc4\x8dlanke pri Novi nadi in Narodni misli, nadaljeval 1898 \xc5\xa1tudije v Pragi na trgovski akademiji in vi\xc5\xa1ji trgovski \xc5\xa1oli prof. Eckerta, obiskoval narodna-gospodarska predavanja na univerzi, pri\xc5\xa1el v krog realistov in postal Masarykovec in svobodomislec. Delavskemu gibanju se je pridru\xc5\xbeil v Gorici (1899), se pridru\xc5\xbeil Jugoslovanski socialnodemokratski stranki ter postal tajnik trgovsko-obrtnega dru\xc5\xa1tva. Leta 1902 je na kongresu social-demokratske stranke v Celju zastopal Bernsteinov revizionizem. Po odslu\xc5\xbeenem voja\xc5\xa1kem roku je postal v Idriji ravnatelj Ob\xc4\x8dnega konzumnega dru\xc5\xa1tva (1903 do 1908). Leta 1905 je v Idriji ustanovil Prvo idrijsko \xc4\x8dipkarsko zadrugo in tu za\xc4\x8del \xc5\xbee leta 1903 izdajati glasilo okrajne socialnodemokratske organizacije Naprej. Leta 1908 je od\xc5\xa1el v Ljubljano, kjer je postal strokovni tajnik in 1908 do 1921 ravnatelj Konzumnega dru\xc5\xa1tva za Ljubljano in okolico, direktor dr\xc5\xbeavnega posestva Belje (1921 do 1923), predsednik Slovenske banke v Ljubljani (1923) in predsednik Zadru\xc5\xbene banke (od 1923) ter \xc4\x8dlan uprave velesejma ter upravni svetnik ljubljanske borze. Oktobra 1918 je bil kot predstavnik socialdemokratov imenovan v Narodno vlado za poverjenika za socialno skrbstvo. Iz te dobe so pomembni zakoni o osemurniku, delavskih zaupnikih, borzi dela, podporah za brezposelne, in\xc5\xa1pekciji dela, pomo\xc4\x8di za potrebne, za\xc5\xa1\xc4\x8diti zanemarjene mladine, invalidih, Okrajni bolni\xc5\xa1ki blagajni, pokojninskem zavarovanju name\xc5\xa1\xc4\x8dencev itn._NEWLINE_Ustanovil, izdajal in urejal je tudi publikacije Zadru\xc5\xbeni koledar (1911 do 1913), Konzument (1921), Zadru\xc5\xbena knji\xc5\xbenica (1924), \xc5\xbdenski list (1924), Produkcija (1924), Pod lipo (1924 do 1928). Napisal je ve\xc4\x8d knjig, pisal pa je tudi o zgodovini delavskega gibanja _NEWLINE_Njegova prva soproga je bila \xc4\x8de\xc5\xa1ka sufra\xc5\xbeetka Ru\xc5\xbeena Kristan-Popelak, ki mu je rodila tri sinove (Anton Cvetko Kristan, Boris Kristan in Du\xc5\xa1an Kristan). Po njeni smrti se je poro\xc4\x8dil \xc5\xa1e drugi\xc4\x8d z Anko Kristan-\xc5\xa0uler.'